Аԥснытәи аспортсмен италиатәи автоеиԥхныҩларақәа рчемпионат аҿы ахԥатәи аҭыԥ никылеит
© Foto / instagram / neposredstvennДмитрий Гвазава
© Foto / instagram / neposredstvenn
Азеиԥш зшьаҿы аспортсмени ицықәгылози рыкласс иахьаҵанакуаз аҩбатәи аҭыԥ ргеит.
АҞӘА, жьҭаара 3 – Sputnik, Бадраҟ Аҩӡба. Аԥснытәи аспортсмен Дмитри Ӷәазааи ицықәгыло Филипп Денеси Италиа автоеиԥхныҩларатә мҩаду Муџьелло имҩаԥысуа италиатәи ачемпионат GT (Campionato Italiano Gran Turismo), аҿы ахԥатәи аҭыԥ никылеит.
Аспортсменцәа ықәгылон акатегориа Pro-Am ала акоманда "Imperiale Racing" иалахәны. Sputnik аинтервиу азҭаз Дмитри Ӷәазаа иҳәеит аиԥхныҩлара шцоз атәы.
Иара иажәақәа рыла Тосканатәи амҩаду амашьынақәа еиԥхынзырыҩло рзы ишымариам.
"Аԥсшьарамшқәа ҳара ҳзы имариамкәа имҩаԥысит. Аиԥхныҩларҭатә мҩаҿы аҭагылазаашьа аҽеиҭанакуан, аҽақәыршәара уадаҩын, амашьына арезина аусутә диапазон ҳзышьақәыргыломызт", – иҳәеит Ӷәазаа.
Актәи аикәшара Ӷәазааи иҩызеи абыжьбатәи апозициала ихдыркәшеит.
"Аҩбатәи аикәшараан аҵыхәтәантәи аҭыԥ аҟынтә ҳаҵҟьеит, ҳакласс аҿы ахԥатәи апозициа наҳкылеит. Ицәгьам уҳәар алшоит иҳауз алҵшәақәа, аха актәи аҭыԥ азы аиндаҭлараз ҳҽаҳзеидымкылт. Убри азы аус здаауылаша ыҟоуп. Агхақәа аус рыдуланы ԥхьаҟа ахықәкқәа шьҭаҳхроуп", - иҳәеит аспортсмен.